alveld
Store norske leksikon,Biologi,Veterinærmedisin,Produksjonsdyrhelse,Småfehelse
Alveld er en sykdom hos sau, hyppigst hos lam, som antas å skyldes giftvirkningen av plantearten rome som særlig forekommer på fuktige beiter i Sørvest-Norge.
Senere års forskning har undersøkt om giftvirkningen er medvirket av giftstoffer fra sopp, bakterier eller blågrønnbakterier. Det er imidlertid enighet om at forgiftningen medfører leverskade som utløser fotosensibilitet på grunn av opphopning av fylloerytrin, et restprodukt fra nedbryting av klorofyllmolekyler. Dette forårsaker alvorlig påvirkning på huden på hodet og ørene, fremkalt av solbestråling. Sykdommen opptrer særlig i enkelte områder i Rogaland.En variant av sykdommen er høstalveld som også er en fotosensibilitetssykdom, men den skyldes ikke inntak av romeplanten og påvirker ikke leverfunksjonen. Den opptrer over hele landet når sauene om høsten flyttes fra klorofyllfattig utmarksbeite til næringsrikt håbeite eller rapsbeite. I likhet med alveld angriper høstalveld først og fremst lammene. Les mer i Store norske leksikon beiteplanter klorofyll